[pic] | COMISIA COMUNITĂŢILOR EUROPENE |

Bruxelles, 17.10.2007

SEC(2007) 1317

DOCUMENT DE LUCRU AL SERVICIILOR COMISIEI

Document însoţitor pentru Propunere de REGULAMENT AL CONSILIULUI privind protecţia ecosistemelor marine vulnerabile din marea liberă împotriva efectelor nocive ale uneltelor de pescuit de fund REZUMAT – RAPORT PRIVIND EVALUAREA IMPACTULUI unor posibile iniţiative de protejare a ecosistemelor de adâncime vulnerabile împotriva efectelor nocive ale uneltelor de pescuit de fund, ca reacţie la solicitarea Adunării Generale a Organizaţiei Naţiunilor Unite privind adoptarea unor măsuri de urgenţă

{COM(2007) 605 final}{SEC(2007) 1315}

REZUMAT – RAPORT PRIVIND EVALUAREA IMPACTULUI

unor posibile iniţiative de protejare a ecosistemelor de adâncime vulnerabile împotriva efectelor nocive ale uneltelor de pescuit de fund, ca reacţie la solicitarea Adunării Generale a Organizaţiei Naţiunilor Unite privind adoptarea unor măsuri de urgenţă

Prezentul raport vizează iniţiativele care pot fi adoptate de Comisie ca urmare a unui proces internaţional de doi ani desfăşurat în cadrul Adunării Generale a Organizaţiei Naţiunilor Unite. Comisia a reprezentat Comunitatea în cadrul acestui proces în conformitate cu o poziţie definită prin consultarea permanentă a statelor membre. De asemenea, aceasta a solicitat şi a primit reacţii ale părţilor interesate şi a analizat cantitatea semnificativă de cunoştinţe de specialitate şi lucrări ştiinţifice prezentate participanţilor de către ONG-uri, sectorul pescuitului şi Secretariatul Organizaţiei Naţiunilor Unite. În consecinţă, acest proces a permis Comisiei să efectueze o evaluare continuă a celor mai adecvate opţiuni de soluţionare a problemei privind practicile de pescuit distructive în conformitate cu principiile fundamentale care constituie temeiul abordării evaluării impactului. În prezent, Comisia trebuie să definească cele mai adecvate modalităţi de continuare a angajamentelor sale internaţionale.

Prin Rezoluţia sa 59/25, Adunarea Generală a Organizaţiei Naţiunilor Unite (AGNU) a atras atenţia, încă din anul 2004, asupra distrugerii recifelor de coral de adâncime şi a altor habitate fragile. Ulterior s-a lansat un apel de adoptare a unor măsuri urgente privind practicile de pescuit distructive care ameninţă ecosistemele vulnerabile şi de asumare a unui angajament de revizuire a progreselor înregistrate în 2006. Revizuirea efectuată în noiembrie 2006 a culminat cu formularea unor recomandări specifice privind modul de reglementare a activităţilor de pescuit pe fund pentru soluţionarea acestei probleme delicate. Comisia, în numele Comunităţii Europene, a jucat un rol-cheie în procesul de negociere a unei serii de recomandări convenite în Rezoluţia 61/105 a AGNU din 8 decembrie 2006. Rezultatele acestei dezbateri internaţionale au fost, în consecinţă, considerate ca fiind satisfăcătoare, în măsura în care acestea confirmă, în mare parte, caracterul solid al poziţiei Comunităţii.

Prezentul raport evaluează opţiunile de care dispune Comunitatea pentru a formula un răspuns eficient la apelurile lansate de AGNU. Acesta analizează următoarele opţiuni:

Opţiunea 1: nicio acţiune specifică pentru transpunerea Rezoluţiei 61/105, întrucât aceasta nu are caracter obligatoriu. Totuşi, această opţiune nu presupune neluarea în considerare a acestor recomandări de către Uniunea Europeană. Acestea permit definirea poziţiei sale în cadrul cooperării internaţionale în domeniul pescuitului. În ceea ce priveşte navele comunitare care desfăşoară activităţi de pescuit în zone nereglementate de o ORGP (organizaţie regională de gestionare a pescuitului), responsabilitatea în acest sens revine fiecărui stat membru în parte. Evaluarea acestei opţiuni a indicat faptul că aceasta ar avea un impact negativ asupra credibilităţii internaţionale a UE şi asupra capacităţii acesteia de a juca un rol determinant în procesul de consolidare a gestionării la nivel internaţional a pescuitului. De asemenea, această opţiune implică renunţarea la angajamentele asumate de UE în cadrul politicii comune în domeniul pescuitului.

Opţiunea 2: depăşirea cadrului recomandărilor formulate de Adunarea Generală şi impunerea unei interdicţii aplicabile unilateral tuturor navelor comunitare. Evaluarea acestei opţiuni a indicat faptul că aceasta ar avea efecte negative semnificative din punct de vedere economic şi social asupra flotelor comunitare. De asemenea, această opţiune ar scoate în evidenţă un angajament ferm asumat de UE pentru protejarea ecosistemelor marine vulnerabile. Cu toate acestea, eficienţa acestui efort nu ar putea fi garantată în cazul în care alte state de pavilion ar continua autorizarea activităţilor de pescuit, ceea ce ar face dificilă justificarea restricţiilor impuse flotei comunitare.

Opţiunea 3: definirea unei politici clare şi adoptarea unei reglementări stricte de transpunere a recomandărilor formulate de Adunarea Generală. Această opţiune presupune întreprinderea unei acţiuni specifice pentru punerea în aplicare a rezoluţiei prin adoptarea a) unui document strategic prin care Comisia şi Uniunea Europeană se angajează să adopte o strategie clară în cadrul forurilor internaţionale şi care indică obiectivele stabilite şi acţiunile propuse şi b) a unui regulament de punere în aplicare a măsurilor recomandate de Adunarea Generală privind navele comunitare care desfăşoară activităţi de pescuit în zone nereglementate de ORGP. Evaluarea acestei opţiuni a indicat faptul că aceasta ar conferi vizibilitate angajamentului UE de realizare a obiectivului stabilit, ar consolida credibilitatea şi capacitatea acesteia de a juca un rol motor pe scena internaţională. Această opţiune va avea consecinţe pentru autorităţile naţionale care răspund de punerea în aplicare a acestor norme, în special în ceea ce priveşte procedura de evaluare prealabilă, însă, în acelaşi timp, va permite continuarea activităţilor de pescuit cu condiţia ca acestea să respecte normele de protecţia mediului. În consecinţă, sistemul va contribui la asigurarea protecţiei ecosistemelor marine vulnerabile.

Concluziile raportului sugerează selectarea opţiunii 3. Aceasta presupune adoptarea, de către Comisie, a unui document strategic (o comunicare către Consiliu şi Parlamentul European) pentru definirea în mod clar a unei strategii de soluţionare a acestei probleme, în lumina responsabilităţilor Comunităţii în calitate de protagonist internaţional în domeniul pescuitului şi de autoritate principală de reglementare a activităţilor de pescuit în apele comunitare. Mai mult decât atât, raportul concluzionează că este necesară adoptarea urgentă a unui regulament aplicabil flotelor comunitare care desfăşoară activităţi de pescuit în marea liberă în zone nereglementate de un acord sau de o organizaţie regională de gestionare a pescuitului (ORGP), destinat în special activităţilor de pescuit practicate în Insulele Falkland/Malvinas din sud-vestul Oceanului Atlantic. În ceea ce priveşte „zonele nereglementate de ORGP”, AGNU a evidenţiat responsabilitatea statelor de pavilion într-un context în care sistemul de gestionare la nivel internaţional a pescuitului este insuficient. Acest aspect justifică acordarea unei priorităţi absolute problemei privind ameninţările care afectează ecosistemele de adâncime vulnerabile din aceste zone.